幽兰赋（以远芳袭人终古无绝为韵）
李公进 (Tang)
幽有寂兮兰有香。香者取其服媚。寂者契其韬光。是以绿叶紫茎。偶贞士而必佩。深林绝壑。挺奇质而独芳。观其异彩特秀。结根自远。靡生于门。宁滋于畹。朝阳照而杂花不得间其荣。光风转兮众草无以齐其偃。杳杳深处。芬芬绝伦。保贞操以擅美。发英华以藻春。叶凝露以珠缀。花含烟而色新。移于友也。则断金之利。树之庭也。则如玉之珍。岂比夫协梦呈祥。表嘉名于郑国。循陔见采。流雅咏于诗人而已哉。兰之幽兮芳可折。幽无人兮芳不绝。兰之生兮美自丰。生得地兮美无终。故虽败于凉飙。谅有嘉于前古。方比契于松筠。讵齐名于蘅杜。且夫丽白雪之绮靡。被长坂之芬敷。激馀芳以孤映。极幽致而自殊。则在握者何有。居泽者何无。兰处幽而转芳。芳无远而不袭。贤尚晦而必著。著何道而不入。伊哲人之素履。盍徵兰以自执。苟馨香之发闻。越江山而采拾。